Medzinárodná korčuliarska únia

Medzinárodná korčuliarska únia, angl. International Skating Union, ISU je medzinárodná športová organizácia, ktorá sa zaoberá správou a riadením súťaží v korčuliarskych disciplínach krasokorčuľovanie, synchronizované krasokorčuľovanie, rýchlokorčuľovanie a šortrek. Medzi jej základné funkcie patrí tvorba štandardizovaných pravidiel a organizovanie medzinárodných súťaží v krasokorčuliarskych disciplínach. Medzinárodná korčuliarska únia bola založená v roku 1892 v holandskom meste Scheveningen a je najstaršou medzinárodnou športovou federáciou v oblasti zimných športov. V súčasnosti sídli v Lausanne vo Švajčiarsku. História Neoficiálne medzinárodné súťaže v rýchlokorčuľovaní aj v krasokorčuľovaní boli nepravidelne organizované na rôznych miestach od konca 19. storočia. Prvá moderná rýchlokorčuliarska súťaž sa konala v roku 1863 v Nórsku a prvá veľká medzinárodná rýchlokorčuliarska súťaž v Hamburgu v Nemecku v roku 1885. Prvá medzinárodná súťaž v krasokorčuľovaní sa odohrala v roku 1882 v rakúskej Viedni. So vznikom medzinárodných súťaží a formovaním korčuliarskych klubov a národných zväzov sa ukázalo čoraz potrebnejšie vytvoriť medzinárodné štandardy upravujúce korčuliarske športy. Vedúcu úlohu na seba prevzalo holandské korčuliarske združenie, ktoré v júli 1892 zorganizovalo kongres zástupcov korčuliarskych združení v holandskom meste Scheveningen, na ktorom delegáti z pätnástich európskych krajín rozhodli o založení Medzinárodnej korčuliarskej únie (ISU). Základnou úlohou organizácie vtedy bolo vytvoriť jednotné pravidlá, ktoré by boli uznávané na všetkých medzinárodných súťažiach v oboch disciplínach. V roku 1895 bolo rozhodnuté, že ISU sa bude sústreďovať iba na amatérskych športovcov a vo februári 1896 Medzinárodná korčuliarska únia zorganizovala prvé medzinárodné majstrovstvá amatérskych korčuliarov v ruskom Sankt Peterburgu. V roku 1894 vstúpila do Medzinárodnej korčuliarskej únie aj Kanada. V roku 1976 usporiadala ISU prvé majstrovstvá sveta v šortreku. V roku 1988 už ISU malo 38 členských štátov. V nasledujúcich rokoch zrušila ISU niektoré dlhoročne používané povinné figúry v sólových krasokorčuliarskych disciplínach a v kategórii tanečných párov. Po zimných olympijských hrách 2002 v Salt Lake City pristúpila Medzinárodná korčuliarska únia rozsiahle zmeny v dovtedajších pravidlách, ktoré boli reakciou na škandály a sporné rozhodnutia rozhodcov na olympijských súťažiach v šortreku a v krasokorčuľovaní. Boli zavedené videozáznamy a možnosť preskúmať rozhodcovské rozhodnutia prostredníctvom nich. Rovnako bol zavedený nový systém hodnotenia v krasokorčuľovaní - 70 rokov používaný systém tzv. „šestkového hodnotenia“ bol nahradený bodovým systémom, ktorým sa hodnotia jednotlivé krasokorčuliarske prvky. Organizácia ISU Medzinárodná korčuliarska únia má v súčasnosti 63 členských štátov. Vedenie organizácie tvorí rada guvernérov, ktorá má 11 členov. Na čele organizácie je jej najvyšší predstaviteľ - prezident. V súčasnosti je prezidentom Talian Ottavio Cinquanta. Akýkoľvek návrh na zaradenie do programu rokovania zasadnutia členov musí mať podporu štyroch pätín členských štátov. Návrhy sú schvaľované dvojtretinovou väčšinou hlasov.. Prehľad prezidentov ISU 1892 – 1895 Pim Mulier 1895 – 1925 Viktor Balck 1925 – 1937 Ulrich Salchow 1937 – 1945 Gerrit W. A. van Laer 1945 – 1953 Herbert James Clarke 1953 – 1967 James Koch 1967 – 1967 Ernst Labin 1967 – 1980 Jacques Favart 1980 – 1994 Olaf Poulsen 1994 – súčasnosť Ottavio Cinquanta Šampionáty ISU Okrem množstva iných súťaží, nad ktorými Medzinárodná korčuliarska únia každoročne preberá záštitu, ISU sama každoročne organizuje nasledovné šampionáty v rýchlokorčuľovaní a v krasokorčuľovaní (angl. ISU Championships): Rýchlokorčuľovanie Majstrovstvá sveta v rýchlokorčuľovaní Majstrovstvá sveta v rýchlokorčuľovaní v jednotlivých disciplínach (konajú sa iba v neolympijských rokoch) World Sprint Speed Skating Championships Majstrovstvá sveta juniorov v rýchlokorčuľovaní Majstrovstvá sveta v šortreku Majstrovstvá sveta v šortreku družstiev Majstrovstvá sveta juniorov v šortreku Majstrovstvá Európy v rýchlokorčuľovaní Majstrovstvá Európy v šortreku Krasokorčuľovanie Majstrovstvá sveta v krasokorčuľovaní Majstrovstvá sveta juniorov v krasokorčuľovaní Majstrovstvá sveta v synchronizovanom krasokorčuľovaní Majstrovstvá Európy v krasokorčuľovaní Majstrovstvá štyroch kontinentov v krasokorčuľovaní Súťaže v krasokorčuliarskych disciplínach konané v rámci zimných olympijských hier a série Svetový pohár v krasokorčuľovaní ISU (Grand Prix) sa nepočítajú medzi šampionáty ISU (angl. ISU Championships). Napriek tomu sa výsledky z týchto súťaží započítavajú krasokorčuliarom do oficiálnych rebríčkov Medzinárodnej korčuliarskej únie. Členovia Medzinárodnej korčuliarskej únie V nasledujúcej tabuľke sú uvedení plnoprávni členovia Medzinárodnej korčuliarskej únie k 1.1.2016 podľa oficiálnej stránky ISU. ^* pozn.: Názvy členov sú uvedené tak, ako sú uvedené v oficiálnom zozname ISU. Dočasní členovia Medzinárodnej korčuliarskej únie V zmysle článku 6 Stanov ISU je členstvo každého novoprijatého člena počas prvých troch rokov dočasné. Následne má Rada ISU právomoc rozhodnúť, či bude dočasný člen prijatý za plnoprávneho člena. Napr. v roku 2013 Rada ISU rozhodla, že napriek uplynutiu trojročnej lehoty nebudú dočasní členovia z Cypru, Grenady a Maroka prijatí za plnoprávnych členov, keďže neboli splnené predpísané minimálne požiadavky na plnoprávne členstvo a súťažiaci z týchto krajín nepreukázali dostatočné výsledky v medzinárodných súťažiach. Z týchto dôvodov bolo rozhodnuté o zachovaní statusu dočasného členstva, pričom v budúcnosti bude možné tento status prehodnotiť. V prípade Cypru došlo k prehodnoteniu už o rok a od 8.6.2014 je Cyperská korčuliarska federácia plnoprávnym členom ISU. Marocká asociácia bola za plnoprávneho člena prijatá v roku 2015. V prípade Grenady sa Rada ISU v októbri 2015 rozhodla, že tento dočasný člen nenaplnil od roku 2011 svojou činnosťou ani minimálne nároky na členstvo v ISU, a preto grenadskej asociácii s okamžitou platnosťou pozastavila aj dočasné členstvo. Ostatnými dočasne prijatými členmi sú športové asociácie z Grécka (pre krasokorčuliarske športy) a Kolumbie (pre rýchlokorčuľovanie), ktoré boli za dočasných členov prijaté v októbri 2015. V nasledujúcej tabuľke sú uvedení dočasní členovia Medzinárodnej korčuliarskej únie k 1.1.2016 podľa oficiálnej stránky ISU. ^** pozn.: Názvy členov sú uvedené tak, ako sú uvedené v oficiálnom zozname ISU. Referencie Iné projekty Commons ponúka multimediálne súbory na tému Medzinárodná korčuliarska únia Externé odkazy Oficiálnа stránka Medzinárodnej korčuliarskej únie (po anglicky) Zdroj Tento článok je čiastočný alebo úplný preklad článku International Skating Union na anglickej Wikipédii.